Hei,

FAU ønsker å gi foreldre ved Haukås skole en kort oppsummering av FAUs arbeid det siste halvåret, og hva som er planene for resten av skoleåret.

Ved første møte i september ble det utarbeidet et årshjul med konkrete aktiviteter og tidspunkt for gjennomføring, samt bestemte fokusområder FAU ønsker å ha på agendaen gjennom skoleåret. Hensikten er at årsplanen kan følge FAU videre, slik at man får kontinuitet i arbeidet med fokusområdene. Det har også vært et ønske om kontinuitet i FAU-møter, og det ble i møtet i september besluttet at det skal avholdes månedlige møter med skolens tilstedeværelse annen hver måned. Dette har vært fulgt opp, kfr. utsendte referater.

I oktober ble tv-aksjonen gjennomført, og alle trinnene hadde sosial samling i forbindelse med Halloween. I november ble refleksaksjonen gjennomført, og det ble avholdt SU-møte. I desember var det fokus på innemiljø med gjennomgang av tilsynsrapport, i tillegg til at alle trinnene hadde en form for sosial sammenkomst. I slutten av januar ble det gjennomført en trafikkaksjon. Parallelt med planlegging og gjennomføring av disse aktivitetene, har FAU foretatt diverse undersøkelser og opprettet dialog med aktører med formål om å bidra til å oppgradere skolens uteområde.

Det neste halvåret vil FAU gjennomføre flere trafikkaksjoner. FAU vil også iverksette den planlagte oppgradering av skolens uteområde, og følge opp tilsynsfunn og fastsatte fokusområder. Videre er det planlagt at FAU skal initiere en sosial sammenkomst i løpet av våren.

FAU vil takke både foreldre og skole for godt samarbeid. FAU vil avslutningsvis oppfordre foreldre til å ta kontakt dersom det er noe FAU kan bistå med.

Beste hilsener
FAU, Haukås skole